གཅོད་ཡུལ་སྟན་ཐོག་གཅིག་མའི་སྙིང་པོ་བསྡུས་པ་རང་གི་བརྗེད་ཐོར་བྲིས་པ།
༄༅།  ། གཅོད་ཡུལ་སྟན་ཐོག་གཅིག་མའི་སྙིང་པོ་
བསྡུས་པ་རང་གི་བརྗེད་ཐོར་བྲིས་པ་
བཞུགས་སོ།  །  ༄༅༅།  ། བླ་མ་དང་ཡེ་ཤེས་ཀྱི་མཁའ་འགྲོ་མ་ལ་ཕྱག་འཚལ་ལོ།  ། གཅོད་ཡུལ་སྟན་ཐོག་གཅིག་མའི་སྙིང་པོ་བསྡུས་པ་ནི།  ཏདྱ་ཐཱ།  ག་ཏེ་ག་ཏེ་པ་ར་ག་ཏེ་པ་ར་སཾ་ག་ཏེ་བོ་དྷི་སྭཱ་ཧཱ།  ཞེས་བཟླ་ཞིང་།  ཆོས་ཐམས་ཅད་རང་རང་གི་རྟོག་པས་བཏགས་ཙམ་ཡིན་གྱི་ཡུལ་རང་རང་གི་ངོས་ནས་གྲུབ་པ་ཅི་ཡང་མེད་དོ།  ། ཕཊཿཕཊཿཕཊཿདབྱིངས་བདེན་སྟོང་ཡངས་པའི་ཀློང་ཤེད་ནས།  ། མ་འགྲོ་ཀུན་དུཿཁ་ལས་དྲང་ཕྱིར།  ། དཔལ་བླ་མེད་རྫོགས་བྱང་ཐོབ་ཕྱིར་དུ།  ། གཅོད་ཟབ་མོ་ཉམས་སུ་བླང་བར་བྱ།  ། ལན་གསུམ།  ཕཊཿསྟེང་སེང་ཁྲི་པད་སྟོང་ཟླ་གདན་ལ།  ། རྗེ་མ་ཅིག་ལབ་སྒྲོན་བླ་མ་དངོས།  ། དེ་དངོས་བརྒྱུད་བླ་མ་ཡི་དམ་དང་།  ། སྐྱབས་དཀོན་མཆོག་ཡོངས་ཀྱིས་བསྐོར་ནས་བཞུགས།  ། མདུན་ས་གཞིར་དྲིན་ཅན་ཕ་དང་མ།  ། ཡུལ་གཞི་བདག་གནོད་བྱེད་ལན་ཆགས་དང་།  ། འགྲོ་རིགས་དྲུག་སྡེ་བརྒྱད་མ་ལུས་པ།  ། ནག་མེར་གྱིས་འདུས་ནས་འཁོད་པར་གྱུར།  ། མ་ནམ་མཁའ་དང་མཉམ་སེམས་ཅན་ཚོ།  ། ཕཊཿཆོས་གཞི་ལམ་འབྲས་སྟོན་སངས་རྒྱས་དང་།  ། དེས་གསུངས་པའི་སྤངས་རྟོགས་དམ་པའི་ཆོས།  ། དེ་ཉམས་ལེན་ཚོགས་མཆོག་དགེ་འདུན་ལ།  ། དུས་བྱང་ཆུབ་བར་དུ་སྐྱབས་སུ་མཆི།  ། ལན་གསུམ་སོགས།   ལུས་ངག་ཡིད་གུས་པས་ཕྱག་འཚལ་ལོ།  ། མཆོད་ཕྱི་ནང་ཀུན་འབུལ་སྡིག་ལྟུང་བཤགས།  ། དགེར་ཡིད་རངས་བསྐུལ་ཞིང་གསོལ་བ་འདེབས།  ། ལས་རྣམ་དཀར་བྱང་ཆེན་ཐོབ་ཕྱིར་བསྔོ།  ། མ་སེམས་ཅན་མ་ལུས་འདྲེན་པའི་ཕྱིར།  ། སྐྱབས་དཀོན་མཆོག་གསུམ་ལ་རེ་ལྟོས་འཆའ།  ། དོན་རྫོགས་བྱང་གཉེར་བའི་སེམས་བསྐྱེད་ཅིང་།  ། ལམ་ཚད་མེད་བཞིས་བསྡུས་སྤྱོད་ལ་འཇུག། ལན་གསུམ།  ཕཊཿགཙང་མཆོད་ཡོན་མེ་ཏོག་བདུག་སྤོས་དང་།  ། ཡོངས་སྣང་གསལ་དྲི་ཆབ་ཞལ་ཟས་ཚོགས།  ། དབྱངས་སྙན་བརྗོད་རོལ་མོ་འདོད་ཡོན་ལྔ།  ། སྐྱབས་བླ་མ་ཡི་དམ་མཁའ་འགྲོར་འབུལ།  ། ཕཊཿལུས་པགས་པ་ས་གཞི་ཡན་ལག་གླིང་།  ། ཁོག་རི་རབ་ཉིང་ལག་གླིང་ཕྲན་བརྒྱད།  ། མགོ་རྣམ་རྒྱལ་ཁང་བཟང་མིག་ཉི་ཟླ།  ། སྙིང་དབང་པོ་རིན་ཆེན་སྣ་ཚོགས་སྤུངས།  ། ཤ་མེ་ཏོག་ཁྲག་རྣམས་བདུད་རྩིའི་མཚོ།  ། ཡོངས་ཀུན་ལ་དགའ་སྐྱེད་དག་ཞིང་འདི།  ། དཔལ་ལྷ་མིའི་ལོངས་སྤྱོད་འདོད་དགུའི་གཏེར།  ། ལུས་བ་སྤུ་མཆོད་ལྷར་བསྒྱུར་ནས་མཆོད།  ། ཕཊཿདྲིན་དཔག་མེད་རྩ་བའི་བླ་མར་འབུལ།  ། དངོས་བརྒྱུད་པའི་བླ་མ་རྣམས་ལ་འབུལ།  ། ལྷ་རྒྱུད་སྡེ་རྣམ་བཞིའི་ཚོགས་ལ་འབུལ།  ། མགོན་མཆོག་གསུམ་སྲུང་མའི་ཚོགས་ལ་འབུལ།  ། ཕཊཿཡུལ་གནས་པོ་གཞི་བདག་ཀུན་ལ་འབུལ།  ། འགྲོ་རིགས་དྲུག་སྡེ་བརྒྱད་ཚོགས་ལ་འབུལ།  ། གདོན་ལན་ཆགས་གནོད་བྱེད་བགེགས་ལ་འབུལ།  ། མགྲོན་དབང་ཆུང་གློ་བུར་ལྷགས་ལ་འབུལ།  ། ཕཊཿམཆོད་འཁོར་གསུམ་སྣང་བ་རྫུན་པའི་ཆོས།  ། ཆོས་བདེན་སྟོང་དབྱིངས་སུ་སྤྲོས་ཀུན་ཡལ།  ། ཡལ་སླར་ཡང་གཟུགས་བརྙན་བཞིན་དུ་སྣང་།  ། སྣང་བདེན་མེད་དགེ་ཚོགས་རྫོགས་བྱང་བསྔོ།  ། ༈དཀར་འགྱེད་ནི།  ཕཊཿ ( ༡༤༡ )དབྱིངས་བདེན་སྟོང་ཞེས་སོགས་ཀྱིས་སེམས་བསྐྱེད།  ཕཊཿསྟེང་སྤྱི་བོར་པད་སྡོང་ཟླ་བའི་སྟེང་།  ། རྗེ་མ་ཅིག་མཁའ་འགྲོ་སྡེ་བཞིས་བསྐོར།  ། གཡས་ཌཱ་རུ་ཁྲོལ་ཞིང་གཡོན་དྲིལ་གསིལ།  ། ཞབས་གཡས་བསྐུམ་གཡོན་བརྐྱངས་གར་སྟབས་ཅན།  ། སྐུ་ཉི་འབུམ་འོད་འཕྲོ་རྒྱན་གོས་གསོལ།  ། རྩ་བརྒྱུད་ཀྱི་བླ་མ་རྣམས་ཀྱང་སྟེང་གི་ནམ་མཁར་རང་རང་གི་བཞུགས་གནས་དང་བཅས་གསལ་བཏབ།  ཐུགས་ཧཱུཾ་ཡིག་འོད་ཟེར་ལྕགས་ཀྱུ་ཡིས།  ། གདོན་སྣང་སྲིད་ལྷ་འདྲེ་མ་ལུས་པ།  ། འདིར་སྐད་ཅིག་ཉིད་ལ་ས་མ་ཛཿཞེས་བརྗོད་པས་ཀུན་འདུས་པར་བསམ་ལ་དེ་རྣམས་དང་ལྷན་ཅིག་ཏུ།  སྐྱབས་ཀུན་འདུས་མ་ཅིག་ཆོས་ཀྱི་སྐུ།  ། ཡུམ་མཁའ་འགྲོ་སྡེ་ལྔ་རིན་པོ་ཆེ།  ། འཁོར་མཁའ་འགྲོ་འབུམ་འབུམ་བཅས་པ་ལ།  ། བདག་གསོལ་བ་འདེབས་སོ་བྱིན་གྱིས་རློབས།  ། ཚེ་ལོང་མེད་དྲན་ནས་བློས་ཐོང་ཞིང་།  ། ལུས་ཕུང་པོ་ཟན་བསྐྱུར་འཁོར་བས་འཇིགས།  ། བྱམས་སྙིང་རྗེ་བྱང་ཆུབ་སེམས་འབྱོངས་ཤིང་།  ། དབྱིངས་གནས་ལུགས་རྟོགས་པར་བྱིན་གྱིས་རློབས།  ། གནས་སོ་སོའི་བཞུགས་གནས་དེ་དེ་ན།  ། ལམ་གཅོད་ཡུལ་བརྒྱུད་པའི་བླ་མའི་ཚོགས།  ། ཕ་དྲིན་ཆེན་བླ་མ་མཆོག་གསུམ་ལ།  ། བདག་གསོལ་བ་འདེབས་སོ་བྱིན་གྱིས་རློབས།  ། ཚེ་ལོང་མེད་དྲན་ནས་བློས་ཐོང་ཞིང་།  ། ལུས་ཕུང་པོ་྾།  ། བྱམས་སྙིང་རྗེ་྾།  ། དབྱིངས་གནས་ལུགས་྾།  ༈། ལུས་ཤེལ་ལྟར་དྭངས་པའི་དབུས་ཉིད་ལ།  ། རྩ་དབུ་མ་མདའ་ལྟར་དྭངས་གསལ་སྣེར།  ། རང་རྣམ་ཤེས་བྱ་གསར་སྒོ་ང་ཙམ།  ། འོད་ལྔ་ལྡན་འཕར་ཞིང་འཕུར་ལ་ཁད།  ། ཕཊཿསྟེང་ཚངས་པའི་སྒོ་ནས་བཤར་གྱིས་ཐོན།  ། མའི་ཐུགས་དང་འདྲེས་པའི་སྟོང་སང་གྱུར།  ། སླར་རང་རིག་ལས་ཀྱི་མཁའ་འགྲོ་སྤྲུལ།  ། ཕྱག་གྲི་ཐོད་བར་སྣང་ལྡིང་ཞིང་བསྐོར།  ། ཕཊཿཕུང་རྙིང་པ་ཡེར་གྱིས་སྐྱེས་ནས་འགྱེལ།  ། གཡོན་དཔྲལ་སྤུ་ནས་བཟུང་གྲི་ཁུག་གིས།  ། སྨིན་མཚམས་བཙུགས་སུམ་མོད་གཡས་གཡོན་བཤགས།  ། ལུས་པགས་པའི་གཡང་གཞི་གཅལ་དུ་བཀྲམ།  ། ཤ་རུས་པ་གཏུབས་ཏེ་རི་ལྟར་སྤུངས།  ། གཡས་གྲི་ཁུག་གཡས་བསྐོར་ལན་གསུམ་དཀྲུགས།  ། ཨ་ཨཱཿཧཱུཾ།  སྨན་གྱི་བདུད་རྩི་དང་།  ཨ་ཨཱཿཧཱུཾ།  ཚེ་ཡི་བདུད་རྩི་དང་།  ཨ་ཨཱཿཧཱུཾ།  ཡེ་ཤེས་བདུད་རྩིར་གྱུར།  ནམ་མཁར་ཚོགས་ཞིང་དང་ས་གཞི་ལ་མགྲོན་རྣམས་གསལ་བཏབ་ལ།  རང་ཐུགས་ལས་མཁའ་འགྲོ་དཔག་མེད་སྤྲོས།  ། ཕྱག་སྟོང་གསུམ་ལྟར་ཡངས་ཀ་པཱ་ལས།  ། མདུན་བདུད་རྩིའི་རྒྱ་མཚོ་དེ་ལས་བཅུས།  ། ཕཊཿདྲིན་དཔག་མེད་རྩ་བའི་བླ་མར་འབུལ།  ། དངོས་བརྒྱུད་པའི་བླ་མའི་ཚོགས་ལ་འབུལ།  ། ལྷ་རྒྱུད་སྡེ་རྣམ་བཞིའི་ཚོགས་ལ་འབུལ།  ། མགོན་མཆོག་གསུམ་བསྲུང་མའི་ཚོགས་ལ་འབུལ།  ། ཕཊཿཡུལ་གནས་པོ་གཞི་བདག་ཀུན་ལ་འབུལ།  ། འགྲོ་རིགས་དྲུག་སྡེ་བརྒྱད་ཚོགས་ལ་འབུལ།  ། གདོན་གནོད་བྱེད་ལན་ཆགས་བགེགས་ལ་འབུལ།  ། དབང་ཆུང་བའི་གློ་བུར་ལྷགས་ལ་འབུལ།  ། ལྗགས་རྡོ་རྗེའི་སྦུ་གུས་གསོལ་བ་ལས།  ། ཐུགས་ཟག་མེད་བདེ་ཆེན་རབ་ཏུ་འབར།  ། ༈སྣ་ཚོགས་འགྱེད་ནི།  ཕཊཿ ( ༡༤༢ )འོག་གཡང་གཞི་རབ་ཏུ་གཏུབས་པ་ལས།  ། རྫས་ཡོ་བྱད་གང་འདོད་དངོས་པོས་ཚིམ།  ། ཕཊཿམཆོད་འཁོར་གསུམ་ཞེས་སོགས་དང་།  དམར་འགྱེད་ནི།  དབྱིངས་བདེན་སྟོང་ཞེས་སོགས་སེམས་བསྐྱེད་དེ།   ཕཊཿསྟེང་སྤྱི་བོར་པད་སྡོང་ཟླ་ཉིའི་སྟེང་།  ། ཞེས་པ་ནས།  དབྱིངས་གནས་ལུགས་རྟོགས་པར་བྱིན་གྱིས་རློབས།  ། ཞེས་པའི་བར་རམ།  གོང་འོག་གཉིས་སུ་གསོལ་འདེབས་རྒྱས་པ་བཏང་ཡང་ཕུན་སུམ་ཚོགས་པའོ།  ། དེ་ནས།  ༈ལུས་ཤེལ་ལྟར་དྭངས་པའི་དབུས་ཉིད་ལ།  ། ཞེས་པ་ནས།  ཤ་རུས་པ་གཏུབས་ནས་རི་ལྟར་སྤུངས།  ། ཞེས་པ་ཡན་འདྲ།  གཡས་གྲི་ཁུག་འབར་བས་ཕྱོགས་བཅུར་གཡབ།  ། གཡོན་མི་རྐང་གླིང་བུ་ལན་གསུམ་འབུར།  ། ཐུགས་བརྩེ་བའི་སྤྱན་ནི་འགྲོ་ལ་གཟིགས།  ། གསུང་སྙན་པའི་དབྱངས་ཀྱིས་འདྲེ་སྲིན་འབོད།  ། ཕཊཿཕཊཿཕཊཿཅེས་ཕྲ་ལ་རིང་བ་གསུམ་བརྒྱབ།  ༈ཀྱེ་སྣང་སྲིད་ལྷ་འདྲེ་ཐམས་ཅད་དང་།  ། དེང་བདག་ལ་འཚེ་བའི་གདོན་བགེགས་རྣམས།  ། འདིར་འགྲོན་དུ་འབོད་ཀྱིས་འདིར་ཚོགས་ཤིག། སའི་རླུང་དམར་བཞིན་དུ་འཚུབས་ལ་ཤོག། ཁྱེད་འབྱུང་པོའི་ཚོགས་རྣམས་སྙིང་རེ་རྗེ།  ། ངའི་ཕ་མ་དྲིན་ཅན་དཔག་མེད་བྱས།  ། ངས་གནོད་པ་བྱས་པ་བསམ་མི་ཁྱབ།  ། དུས་ད་རེས་དྲིན་དང་ལན་ཆགས་འཇལ།  ། ངའི་སྒྱུ་ལུས་གཅེས་ཤིང་ཕངས་པ་འདི།  ། ང་ཞེན་ཆགས་མེད་པར་ཁྱེད་ལ་སྟེར།  ། ཟ་མ་ནུས་ལྷ་འདྲེ་ག་ལ་ཡིན།  ། སྟེར་མ་ནུས་གཅོད་པ་ཡིན་རེ་ཀན།  ། ལོངས་སྤྱོད་ཅིག་ཤ་རུས་ཕུང་པོ་ལ།  ། ཧབ་དིར་དིར་ཟོ་ཞིག་ད་ཟོ་ཞིག། ངའི་སྒྱུ་མ་ལུས་ཀྱི་ཕུང་པོ་འདི།  ། མ་འགྲོ་བ་ཡོངས་ཀྱི་གླུད་དུ་གཏོང་།  ། ཁོང་ཆོས་མཛད་ཀུན་གྱི་གླུད་དུ་གཏོང་།  ། བསྟན་བསྟན་འཛིན་རྣམས་ཀྱི་གླུད་དུ་གཏོང་།  ། རྗེ་དྲིན་ཅན་བླ་མའི་གླུད་དུ་གཏོང་།  ། ཁྱེད་ཤ་ལ་དགའ་བ་ཤ་ལ་ཟོ།  ། ཁྱེད་ཁྲག་ལ་དགའ་བ་ཁྲག་ལ་འཐུངས།  ། ཁྱེད་པགས་པ་ལ་དགའ་པགས་པ་ཁྱེར།  ། ཁྱེད་ཚེ་སྲོག་ལ་དགའ་ཚེ་སྲོག་ཁྱེར།  ། ཁྱེད་བཀྲག་མདངས་ལ་དགའ་བ་བཀྲག་མདངས་ཁྱེར།  ། ཁྱེད་གཟི་བརྗིད་ལ་དགའ་གཟི་བརྗིད་ཁྱེར།  ། ཁྱེད་ཅི་འདོད་ཁྱེར་ཞིག་ཅི་འདོད་ཟོ།  ། ཁྱེད་རིངས་རྣམས་རྗེན་ཟོ་མི་རིངས་རྣམས།  ། ཁྱེད་ཚོས་བསྲེགས་ཅི་འདོད་མཛོད་ལས་ཟོ།  ། ཕཊཿཕཊཿཕཊཿཡང་ཡང་བྱེད་འདོད་པའི་ཚེ་ན།  ཨ་ཨཱཿཧཱུཾ།  བྲམ་ཟེ་སྐྱེ་བདུན་ལུས།  ཁ་ཤག་ཕྱེ་ཤ་རུས་ཕུང་པོར་གྱུར།  ། ལོངས་སྤྱོད་ཅིག་ཤ་ཁྲག་ཕུང་པོ་ལ།  ། ཧབ་དིར་དིར་ཟོ་ཞིག་ད་ཟོ་ཞིག། ཕཊཿལྷག་འགྲོན་བྱེད་འདོད་ཚེ་ལྷག་རོ་རྣམས་ལས་ཀྱི་མཁའ་འགྲོ་མ་དེས་གྲི་ཁུག་གིས་ཚུར་བསྡུས་ཏེ་རི་ལྟར་སྤུངས་ནས་གྲི་ཁུག་གི་གཡབ་དང་བཅས།  ཕཊཿཡང་ལྷག་ལ་དབང་བའི་འབྱུང་པོ་རྣམས།  ། འདིར་འུབས་ཀྱིས་འདུས་དང་ཁྱེད་ཅག་རྣམས།  ། ལོངས་སྤྱོད་ཅིག་ཤ་ཁྲག་ཕུང་པོ་ལ།  ། ཧབ་དིར་དིར་ཟོ་ཞིག་ད་ཟོ་ཞིག། ཕཊཿཕཊཿཕཊཿསྣ་ཚོགས་འགྱེད་ནི།   ཕཊཿའོག་གཡང་གཞི་དུམ་བུར་གཏུབ་པ་ལས།  ། རྫས་ཡོ་བྱད་གང་འདོད་དངོས་པོས་ཚིམ།  ། ཀུན་ཤ་ཁྲག་གིས་ངོམས་གདུག་སེམས་ཞི།  ། སེམས་ཕན་སེམས་བྱམས་སེམས་དང་ལྡན་གྱུར།  ། ( ༡༤༣ )ཆོས་སྦྱིན་ནི།  ད་སྡིག་པ་ཅི་ཡང་མི་བྱ་ཞིང་།  ། ཡོངས་དགེ་བ་ཕུན་སུམ་ཚོགས་པར་སྤྱད།  ། ནང་རང་གི་སེམས་ནི་ཡོངས་སུ་འདུལ།  ། ཚུལ་འདི་ནི་སངས་རྒྱས་བསྟན་པ་ཡིན།  ༈།
གཤེགས་གསོལ་ནི།   ད་གང་འདོད་རྫས་རྣམས་ཁྱེར་མཛོད་ལ།  ། རང་སོ་སོའི་གནས་སུ་གཤེགས་ཀྱང་འཚལ།  ། དཔེ་རང་ལ་བླངས་ནས་གཞན་དག་ལ།  ། གནོད་མ་སྐྱེལ་འཁྲུག་ལོང་མེད་པར་གྱིས།  ། ཕཊཿལྟ་བའི་རྒྱས་འདེབས་ནི།  ཕཊཿསྦྱིན་འཁོར་གསུམ་སྣང་བ་རྫུན་པའི་ཆོས།  ། ཆོས་བདེན་སྟོང་དབྱིངས་སུ་སྤྲོས་ཀུན་ཡལ།  ། བསྔོ་བ་ནི།  ཡལ་སླར་ཡང་གཟུགས་བརྙན་བཞིན་དུ་སྣང་།  ། སྣང་བདེན་མེད་དགེ་ཚོགས་རྫོགས་བྱང་བསྔོ།  ། ཞེས་བརྗོད།  དེ་ལས་རྒྱས་ཙམ་འདོད་ན།  དགེ་བ་འདི་ཡིས་ཚེ་རབས་ཐམས་ཅད་དུ།  ། དམ་པའི་མགོན་དང་ནམ་ཡང་མི་འབྲལ་ཞིང་།  ། ཐབས་ཤེས་གཅོད་ཀྱི་ཉམས་ལེན་མཐར་ཕྱིན་ནས།  ། བདག་འཛིན་བདུད་བཞིའི་གཡུལ་ལས་རྒྱལ་གྱུར་ཅིག། སྟོན་པ་བླ་མེད་དེ་ཡི་འཁྲུངས་རབས་ལས།  ། ཇི་ལྟར་འབྱུང་བ་དེ་བཞིན་བདག་གིས་ཀྱང་།  ། མགོ་དང་རྐང་ལག་བདོག་པ་མ་ལུས་པ།  ། སེམས་ཅན་ཀུན་གྱི་དོན་དུ་གཏོང་བར་ཤོག། རྒྱལ་སྲས་དཔའ་བོ་མི་ལ་བཞད་པ་དང་།  ། གྲུབ་མཆོག་བློ་བཟང་དོན་ཀུན་གྲུབ་པ་ཡི།  ། རྣམ་ཐར་སྤྱོད་ཚུལ་བཟང་པོ་ཅི་འདྲ་བ།  ། དེ་འདྲ་ཁོ་ནར་བདག་ཀྱང་སྤྱོད་པར་ཤོག། ཕ་མ་རིགས་དྲུག་སེམས་ཅན་མ་ལུས་པ།  ། བདག་ཉིད་གཅིག་པུས་སྒྲོལ་བའི་ཁུར་འཁྱེར་ཞིང་།  ། རྒྱལ་བའི་དམ་ཆོས་མ་ལུས་འཛིན་པ་ལ།  ། འཇམ་དཔལ་སྙིང་པོ་ལྟ་བུར་བདག་གྱུར་ཅིག། ཅེས་པ་ཡོངས་འཛིན་རིན་པོ་ཆེའི་གསུང་ཡིན་པས་དེ་བཞིན་བྱ།  མན་ངག་གི་སྡོམ་ལྟ་བུ་ཡིན་གྱི་སོ་སོའི་གོ་དོན་སོགས་ཀྱི་ཞིབ་ཆ་ནི།  ཆོ་ག་རྒྱས་པ་དང་ཁྲིད་ཡིག་ཆེ་ཆུང་སོགས་ལས་ཤེས་དགོས་སོ།  །
ཞེས་གཅོད་སྟན་ཐོག་གཅིག་མའི་སྙིང་པོ་བསྡུས་པ་འདི་ཡང་མཁར་རྡོ་བློ་བཟང་སྒོམ་ཆུང་གིས་མཛད་པའི་དབྱིངས་བདེན་སྟོང་མ་ཞེས་པ་གཞིར་བྱས་ནས་རང་གི་འདོད་ཁྱེར་གྱིས་བླ་མའི་མན་ངག་དང་དམ་པའི་གསུང་གཞན་ནས་ཀྱང་ཅུང་ཟད་ཁ་བསྐང་སྟེ་བསྒྱུར་བཀོད་འཕྲི་བསྣན་བྱས་ཏེ་༧བདག་ལམ་བྲག་བླ་མས་རང་གི་བརྗེད་ཐོར་བཀོད་པ་ལ་འགལ་འཁྲུལ་ནོངས་པའི་ཚོགས་ཅི་བྱུང་བ་ཐམས་ཅད་བླ་མ་དང་ཡེ་ཤེས་མཁའ་འགྲོའི་སྤྱན་སྔར་བཤགས་ཤིང་དགེ་བས་རྒྱལ་སྲས་དཔའ་བོ་ཀུན་གྱི་རྣམ་ཐར་ཇི་སྙེད་ཡོད་པ་ཐམས་ཅད་འཛིན་ནུས་པར་གྱུར་ཅིག།  ། །